# Stupanje na vezu na lak način

## Stvari koje treba pripremiti pre početka

Ako imate savremenu distribuciju Linuxa, ostatak ovog dokumenta vam može biti suvišan. KPPP stiže sa pametnim malim čarobnjakom, koji često omogućava da se veza sa Internetom uspostavi za svega nekoliko minuta.

Koristili čarobnjaka ili ne, treba da imate sledeće podatke pre nego što počnete:

- Telefonski broj modemskog centra vašeg provajdera.

- Korisničko ime i lozinka koju vam je provajder dao.

- Adresa provajderovog DNS servera (jedna je dovoljna, ali su dve bolje).

U opcione podatke koje možete potražiti radi punog pristupa servisima provajdera spadaju:

- Adresa servera dolazne pošte (često pop.provajder.com ili mail.provajder.com).

  Takođe proverite koji protokol provajder koristi, POP3 ili IMAP.

- Adresa servera odlazne pošte (SMTP), koja može biti ista kao i servera dolazne pošte, a često je nešto kao smtp.provajder.com.

- Adresa servera vesti sa Useneta (NNTP), na primer news.provajder.com ili nntp.provajder.com.

- Proksi serveri koje je provajder postavio.

Svi ovi podaci verovatno su zapisani na jednom od papira koje ste dobili od provajdera kad ste potpisali ugovor, ili ih možete saznati preko provajderovog telefona za podršku.

Naoružani prethodno pomenutim i savremenom podrazumevanom instalacijom Linuxa, lako može ispasti da vam je za postavljanje veze sa Internetom dovoljan prolazak kroz KPPP‑ov čarobnjak.